b'\n_START_ARTICLE_\nDolina Lepene\n_START_PARAGRAPH_\nDolina Lepene je pribli\xc5\xbeno 5 km dolga ledeni\xc5\xa1ka dolina v Julijskih Alpah in ena od manj\xc5\xa1ih stranskih dolin Trente v Triglavskem narodnem parku. Na koncu doline, pod steno Malega Leme\xc5\xbea, je mo\xc4\x8dan kra\xc5\xa1ki izvir s slapom potoka Lepenjica (tudi Lepena), ki se izliva v So\xc4\x8do. Nad njo se vzpenjajo \xc4\x8crni vrh, Kaluder, Veliki Leme\xc5\xbe, Lipnik, Hudi vrh in severni rob Golobarja._NEWLINE_V zatrepu doline stoji Dom dr. Klementa Juga v Lepeni, ki je priljubljeno izhodi\xc5\xa1\xc4\x8de za dostop do Krnskega jezera, na za\xc4\x8detku pa je ve\xc4\x8dje turisti\xc4\x8dno naselje z gosti\xc5\xa1\xc4\x8dem in \xc5\xa1portnimi igri\xc5\xa1\xc4\x8di. Na mestu, kjer se dolina Lepene odpira v Trento, se za\xc4\x8dnejo velika korita So\xc4\x8de._NEWLINE_V dolini le\xc5\xbei tudi raztresena vas Lepena, sestavljena iz ve\xc4\x8d delov, ki nosijo ledinska imena: Labrje, Log, Klin in Konec. Po dolini je speljana cesta dolga 6 km, ki se pri Kufenku odcepi od ceste Bovec-Trenta. Zgrajena je bila med prvo svetovno vojno in imela svoj podalj\xc5\xa1ek \xc4\x8dez Duplje pod Bogatin. Odsek od konca doline je propadel in danes slu\xc5\xbei kot planinska pot mimo Doma pri Krnskih jezerih proti Komni._NEWLINE_Ob izlivu Lepenjice v So\xc4\x8do je veliko prodi\xc5\xa1\xc4\x8de, kjer raste v velikem obsegu lapuh, ki mu doma\xc4\x8dini pravijo lepenje, od tod ime potoka in doline.\n_START_SECTION_\nGeologija\n_START_PARAGRAPH_\nV pleistocenu je po dolini tekel pobo\xc4\x8dni ledenik, ki je napajal veliki So\xc5\xa1ki ledenik. Okoli 100 m visok dolinski prag deli dolino na spodnji in zgornji del. Spodnja Lepena ima lepo oblikovane terase in pasove gline kar ka\xc5\xbee, da je bilo tukaj neko\xc4\x8d jezero. Ob robu doline so podori V zlomih in Na okroglih, v koncu doline pa meli\xc5\xa1\xc4\x8da pod Kaludrom._NEWLINE_To obmo\xc4\x8dje je leta 1998 mo\xc4\x8dno prizadel potres v Zgornjem Poso\xc4\x8dju, ki je imel \xc5\xbeari\xc5\xa1\xc4\x8de med dolino in Krnskim pogorjem. V sami Lepeni je nastalo ve\xc4\x8d skalnatih podorov, ki so mo\xc4\x8dno spremenili relief.\n_START_SECTION_\n\xc5\xa0unikov vodni gaj\n_START_PARAGRAPH_\n\xc5\xa0unikov vodni gaj (46\xc2\xb016\xe2\x80\xb246\xe2\x80\xb3N 13\xc2\xb038\xe2\x80\xb228\xe2\x80\xb3E) je obmo\xc4\x8dje ob potoku \xc5\xa0unik (tudi \xc5\xa0umnik), ki priteka izpod planine Zagreben in je pritok Lepenjice. Zaradi neokrnjene narave ob potoku, ki blagodejno vpliva na \xc4\x8dlovekovo po\xc4\x8dutje, so ob njem speljali kro\xc5\xbeno pohodno pot. Ob poti so \xc5\xa1e vidni ostanki mlina (mlinska kamna), ki je deloval do prve svetovne vojne in ru\xc5\xa1evine \xc5\xbeage, ki je delovala \xc5\xa1e v petdesetih letih prej\xc5\xa1njega stoletja. Kon\xc4\x8dno nas pot, preden se obrne nazaj, mimo vrste sko\xc4\x8dnikov, pripelje do \xc5\xa0unikovega slapa._NEWLINE_Med prvo svetovno vojno je tod mimo potekala glavna preskrbovalna pot za fronto.'